text: Vant s'en andui per uns cemins ferras.
   Desos Peride en la ribere els pras
   Trobent Falcon com es contramontas,
   E don Maurin e Sicart sont delas.
   "Bos", dis don Falc, "los noves me dijas,
   E sans mentir, si com es la vertas."
   — "Per ma fei, segnre, non er ja mos canjas: 
   Lo paire el fil vimes ensens jostas,
   E ob graut ost e ob homes assas,
   Ben aesmas a XX mile d'armas ;
   E d'altre gent a tant lo reis mandas 
   Ke per sanblance es feire o grans marchas. 
   Nos fezem clam, mais pauc nos fo preizas;
   Lo vostres dreis lai fo ben rasonas.
   Lo meu veiant fui reiames donas,
   K'anc non remas ni casteaus ne citas,
   Ni abaïe, hi tors, ni fermetas;
   De tot ensems en fo sos fils casas.
   Cel pres lo don, e vos fus manechas 
   K'al premer loc u seres encontras 
   Ke vos ni el ja des iels vos veias,
   Tos lo reiames vos ere abandonas;
   A vostres lances er lo dreis essegas;
   U tot Taures, u tot l'aura en pas."
   E Falc respont: "Dex en sie laudas!
   Eu non sui dont del tot deseritas;
   En aventure sui del anor tornas.
   Se Dex me salve ma vie e mon solas 
   E mon ardit e mos mans e mos bras,
   Enquer n'ara tot mon dreit, se Deu plas,
   E aiquel plait qui m'en er destinas."
   Point le cavau qui vait tost e vias;
   Quatre arpens s'es de la terre eslaissas 
   E fu aliegres com ere fu iras.
  